GEORGE NUUS EN VIDEO - Die huishouding van Rein en Gerie Buisman van Kraaibosch-landgoed is 'n toonbeeld van 'n omgewingsvriendelike leefwyse.
Met vier 5 000 liter-watertenks het hulle nie 'n druppel munisipale water nodig nie en twee sonkragpanele sorg vir warm water vir twee geisers.
'n Karavaan was aanvanklik hulle blyplek totdat hulle klaar gebou het. Hulle was heeltemal selfvoorsienend.
Benewens werk aan die pragtige inheemse tuin wat hy geskep het by hul nuwe tuiste in Kraaibosch waarheen hulle twee en 'n half jaar gelede verhuis het, het Rein ook die amptelike 'agent' geword wat die landgoed se pampasgras in toom hou - op 'n vrywillige basis.
Hy sny die pluime af en dit word in 'n swart sak gesit voordat hy 'n mengsel wat diesel bevat met 'n kwas daarop spat. 'n Paar weke later maak hy weer 'n draai om te sien of die plant gevrek het.
Daar is 'n welige groente- en kruietuintjie en bykans 30 Ericas wat voortdurend sorg vir kleur. In die helder water van 'n dammetjie blits klein vissies rond tussen die waterlelies.
Geen organiese materiaal gaan munisipale vullisterrein toe nie. Kombuisafval word verdeel tussen drie erdwurmstasies, 'n komposhoop en die jong bome 'n entjie verder van die huis.
Wat herwinbaar is, herwin hulle en gevolglik neem dit die Buismans drie of vier weke om 'n vullissak vol te maak.
Die Buismans se lewenslus, entoesiasme en verantwoordelike lewenswyse laat jou met 'n gevoel van verwondering wegry van hul blyplek waar jy elke hoekie deur die spreekwoordelike ring kan trek.